會稽行
作者：陸游
朝代：宋

paragraphs: 我欲遊蓬壺，安得身插羽。
我欲隠嵩華，嘆息非吾土。
會稽多名山，開迹自往古。
豈惟頌刻秦，乃有廟祀禹。
山形舞鸞鳳，泉脈流湩乳。
家家富水竹，處處生蘭杜。
方舟泛曹娥，健席拂天姥。
朱樓入烟霄，白塔臨雲雨。
修梁看龍化，遺箭遣鶴取。
茶荈可作經，楊梅亦著譜。
湖蓴山蕨輩，一一難遽數。
終年遊不厭，冰玉生肺腑。
誦詩有樵童，乞字到俚嫗。
况復青青衿，盛不減鄒魯。
古詩三千篇，安知闕吳楚。
土風聊補亡，吾言豈夸詡。